Skaatsplankryer word nie vervolg nie | Maroela Media
Die Kaapstadse skaatsplankryer wat só vinnig by Kloofnek afgejaag het dat 'n spoedkamera geflits het, gaan nie van roekelose en nalatige padgebruik aangekla word nie.
Merle Lourens, 'n woordvoerder van die stad Kaapstad se verkeersafdeling, het aan The Star gesê Decio Lourenco (24) kan nie vervolg word nie omdat die video van die voorval, wat op YouTube gelaai is, nie as bewys gebruik kan word nie.
"Ons kan hom nie vervolg nie, ons kan ook nie die filmbewys gebruik nie. Vir al wat ons weet is die video gemanipuleer," het sy gesê.
Maroela Media het vroeër berig Lourence maak opslae op YouTube nadat 'n video van hom gemaak is waar hy teen Kloofnek afjaag en deur 'n spoedkamera teen 60km/h afgeneem word. JP Smith, burgemeesterskomiteelid vir veiligheid en sekuriteit, het destyds gesê Lourenco gaan nie die opsie van 'n boete gegun word nie. Smith het destyds gesê die direkteur van openbare vervolging sal besluit of daar teen Lourenco opgetree gaan word.